Document ID: /roh_data/filtered/fineweb-2-filterrobots_roh.jsonl.gz/5430

A moda concisa
Plattafurmas da dating n'èn betg in fenomen nov, mabain gist uschè veglias sco l'internet. Grazia als svilups tecnologics permanents èn ellas dentant daventadas pli e pli usualas e paran en tscherts cas schizunt dad esser in'etappa indispensabla per cumenzar ina relaziun offline.
Observa duas reglas fundamentalas: Na crai betg tut quai che stat scrit en ils profils, en spezial sche quels èn "memia perfetgs per esser vairs" – e sajas precauta u precaut, sche ti discuteschas cun ina persuna, ma sche ti n'enconuschas betg anc sia vaira identitad.
Nagin uman raschunaivel ta tramettess en la vita reala ina fotografia da sai blut gia suenter ina curta discussiun. E gist uschè pauc ta supplitgass questa persuna da trametter ad ella ina fotografia da tai mez blutta u blut u da ta mussar davant ina webcam. Quai vala er per dumondas davart tia vita intima. Sch'ina persuna ta dumonda d'emprestar daners (p.ex. per il bigliet dal bus per arrivar a voss date), duessan glischar tar tai ils signals d'alarm. Pertge che en la gronda part dals cas na vegns ti mai a vesair questa persuna, ed er ils daners emprestads èn sparids per adina. Sajas adina conscienta u conscient ch'insatgi, che ti n'enconuschas betg, po avair nauschas intenziuns, e na lascha betg t'engianar da questa persuna!
Infurmescha tes amis e sche pussaivel tia famiglia, sche ti planiseschas da ta scuntrar cun ina persuna, da la quala ti has il sentiment ch'ella saja en urden. Guarda che l'emprima scuntrada cun questa persuna saja durant il di ed en in lieu public. Emprova plinavant – almain per las emprimas pèr minutas – d'avair cun tai insatgi tar questa scuntrada.
Tips
- Na tradescha mai sur l'internet infurmaziuns davart tia vita intima, n'assegna mai daners e na trametta naginas fotografias lascivas da tai, avant che ti n'has betg scuntrà almain ina giada l'autra persuna en la vita reala ed avant che ti n'es betg segira u segir che l'autra persuna haja intenziuns sinceras.
- Banduna immediatamain la discussiun, e senza prender cumià, sche ti has il sentiment che l'autra persuna haja nauschas intenziuns.
- Las maschinas da retschertga pon ta gidar a controllar profils d'utilisaders. (È questa persuna er preschenta en autras raits socialas? Han auters utilisaders reclamà pervia da questa persuna? E.u.v.)